Datasets:

Svngoku

/

kikongo-bible-asr

like 2

Yandi katukaka pana mpi tombukaka na Penuele ebuna yandi lombaka kaka kima yina mosi, kansi bantu ya Penuele pesaka yandi mvutu ya mutindu mosi bonso bantu ya Sukoti.

Yo yina yandi tubilaka mpi bantu ya Penuele nde: Ntangu mono ta vutuka na ngemba, mono ta bwisa nzo-zulu yai.

Ntangu yai, Zeba ti Salmuna vandaka na Karkore ti basoda na bo, kiteso ya bantu 000. Bantu yai mpamba bantu bikalaka na basoda yonso ya bantu ya ndambu ya Esti, sambu bantu yina vandaka ti bambele ya bitumba fwaka.

Gideoni landaka kutombuka na nzila ya bantu yina ke zingaka na batenta na ndambu ya esti ya Noba ti Yogbeha mpi nwanisaka camp yina vandaka ve ya kuyilama sambu na kunwana.

Ntangu Zeba ti Salmuna tinaka, yandi landaka bo mpi kangaka bantotila yina yonso zole ya Madiani, Zeba ti Salmuna, ebuna yo salaka nde camp ya mvimba kukuma kisaka-saka.

Ebuna Gideoni mwana ya Yoashi kwisaka kuvutuka na bitumba na nzila yina ke tombukaka tii na Eresi.

Na nzila, yandi kangaka leke mosi ya bakala ya Sukoti mpi yulaka yandi. Ebuna leke yina sonikilaka yandi bazina ya bamfumu mpi ya bankuluntu ya Sukoti, babakala 77.

Ebuna yandi kwendaka na bantu ya Sukoti mpi tubaka nde: Beno tala Zeba ti Salmuna yina beno sosilaka mono nde, ‘Keti Zeba ti Salmuna kele dezia na maboko na nge sambu beto pesa mampa na bantu na nge yina me lemba?’

Ebuna yandi bakaka bankuluntu ya mbanza mpi ti bansende mpi banti ya bansende ya ntoto-makanga, yandi pesaka bantu ya Sukoti dilongi.

Ebuna yandi bwisaka nzo-zulu ya Penuele mpi fwaka babakala ya mbanza yina.

Yandi yulaka Zeba ti Salmuna nde: Bantu ya nki mutindu beno fwaka na Tabore? Bo tubaka nde: Bo vandaka bonso nge, konso muntu vandaka bonso mwana ya ntotila.

Ebuna yandi tubaka nde: Bo vandaka bampangi na mono, bana ya mama na mono. Ya kieleka, mutindu Yehowa kele na luzingu, kana beno gulusaka luzingu na bo, mono zolaka ve kufwa beno.

Ebuna yandi tubilaka Yetere mwana na yandi ya ntete nde: Telama. Fwa bo. Kansi leke yina ya bakala basisaka ve mbele na yandi ya bitumba yandi waka boma, sambu yandi vandaka ntete leke.

Zeba ti Salmuna tubaka nde: Telama nge mosi mpi fwa beto, sambu bakala ke zabanaka na ngolo na yandi. Ebuna Gideoni telamaka mpi fwaka Zeba ti Salmuna, mpi yandi bakaka bima ya ke kumisaka nitu kitoko yina vandaka bonso ngonda mpi yina vandaka na bankingu ya bashamo na bo.

Na nima, bantu ya Izraele tubilaka Gideoni nde: Yala beto, nge ti mwana na nge mpi mutekolo na nge, sambu nge me gulusa beto na diboko ya Madiani.

Kansi Gideoni tubilaka bo nde: Mono ta yala beno ve, mwana na mono mpi ta yala beno ve. Yehowa muntu ta yala beno.

Gideoni tubaka diaka nde: Bika mono lomba beno kima mosi: konso muntu na kati na beno kupesa mono lupetu ya mbombo, na kati ya bima yina yandi botulaka. (Bo vandaka ti balupetu ya wolo ya bo ke tulaka na mbombo sambu bo vandaka bantu ya Ismaele.)

Bo vutulaka nde: Beto ta pesa nge yo kibeni. Yo yina, bo tandulaka mvwela mosi ebuna konso muntu vandaka kubaka lupetu ya bo ke tulaka na mbombo na bima yina yandi botulaka mpi kulosa yo na zulu ya mvwela yina.

Kilo ya balupetu ya wolo ya mbombo yina yandi lombaka kumaka bashekele ya wolo 700, katula bima ya ke kumisaka nitu kitoko yina vandaka bonso ngonda, bima-makutu, bilele ya lene ya mbwaki-ble yina bantotila ya Madiani lwataka, mpi mayaka ya nkingu yina katukaka na bashamo.

Gideoni sadilaka yo sambu na kusala efodi mpi tulaka yo na mbanza na yandi Ofra ebuna Izraele ya mvimba salaka kindumba ya kimpeve ti yo pana, mpi yo vandaka mutambu sambu na Gideoni ti bantu ya nzo na yandi.

Na mutindu yina, Madiani belaka na ntwala ya bantu ya Izraele, mpi bo yangisaka bo diaka ve ebuna insi vandaka na ngemba bamvula na bilumbu ya Gideoni.

Ebuna Yerubaale mwana ya Yoashi vutukaka na nzo na yandi mpi bikalaka kuna.

Gideoni butaka bana-babakala 70, sambu yandi vandaka ti bankento mingi.

Makangu na yandi na Shekemi mpi butilaka yandi mwana mosi ya bakala, mpi yandi pesaka yandi zina Abimeleki.

Gideoni mwana ya Yoashi fwaka na nima ya kuzinga luzingu mosi ya mbote mpi ya nda mpi bo zikaka yandi na maziamu ya Yoashi tata na yandi, na Ofra ya bantu ya Abi-ezere.

Na nima ya lufwa ya Gideoni, bana ya Izraele salaka diaka kindumba ya kimpeve ti Babaale, ebuna bo kumisaka Baale-beriti nzambi na bo.

Bantu ya Izraele yibukaka ve Yehowa Nzambi na bo, yina gulusaka bo na maboko ya bambeni na bo yonso yina vandaka na nziunga na bo

bo monisaka mpi ve zola ya kwikama na bantu ya nzo ya Yerubaale, disongidila Gideoni, sambu na mambote yonso yina yandi salaka sambu na Izraele.

Na nima, Abimeleki mwana ya Yerubaale kwendaka na bampangi ya mama na yandi na Shekemi, mpi yandi tubilaka bo ti dibuta ya mvimba ya nkaka na yandi ya bakala nde:

Pardo yula bantwadisi yonso ya Shekemi nde, ‘Inki kele mbote mingi sambu na beno, nde bana yonso ya Yerubaale kuyala beno to nde muntu mosi mpamba kuyala beno? Beno yibuka nde mono kele mpangi na beno ya menga.’

Yo yina bampangi ya mama na yandi tubaka mambu yina sambu na yandi na bantwadisi yonso ya Shekemi, ebuna ntima na bo pusaka bo na kulanda Abimeleki, sambu bo tubaka nde: Yandi kele mpangi na beto mosi.

Ebuna bo pesaka yandi mbongo ya bibende ya bo bakaka na nzo ya Baale-beriti, mpi Abimeleki sadilaka yo sambu na kufuta bantu ya me konda kisalu mpi bantu ya kukonda luzitu sambu bo landa yandi.

Na nima, yandi kwendaka na nzo ya tata na yandi na Ofra mpi fwaka bampangi na yandi, bana ya Yerubaale, babakala 70, na zulu ya ditadi mosi. Muntu mosi mpamba yina gulukaka vandaka Yotami, mwana ya nsuka ya Yerubaale, sambu yandi bumbanaka.

Ebuna bantwadisi yonso ya Shekemi mpi Bete-milo ya mvimba vukanaka kisika mosi mpi tulaka Abimeleki ntotila, pene-pene ya nti ya nene, ya dikunzi yina vandaka na Shekemi.

Ntangu bo songaka Yotami diambu yina, na mbala mosi yandi kwendaka kutelama na nsongi ya Ngumba ya Gerizimi mpi tubilaka bo na ndinga ya ngolo nde: Beno bantwadisi ya Shekemi, beno wa mono, ebuna Nzambi ta wila beno.

Kilumbu mosi, banti kwendaka kutula ntotila mosi mafuta sambu yandi yala bo. Yo yina bo tubilaka nti ya olive nde, ‘Yala beto.’

Kansi nti ya olive tubilaka bo nde, ‘Keti mono fwete yambula mafuta na mono, yina bo ke sadilaka sambu na kupesa Nzambi ti bantu nkembo, sambu na kukwenda kunikana-nikana na zulu ya banti ya nkaka?’

Na nima, banti yina tubilaka nti ya bafige nde, ‘Kwisa kuyala beto.’

Kansi nti ya bafige tubilaka bo nde, ‘Keti mono fwete yambula ntomo na mono mpi bambuma na mono ya kitoko sambu na kukwenda kunikana-nikana na zulu ya banti ya nkaka?’

Na nima, banti yina tubilaka nti ya vinu nde, ‘Kwisa kuyala beto.’

Nti ya vinu vutudilaka bo nde, ‘Keti mono fwete yambula vinu na mono ya mpa yina ke pesaka Nzambi ti bantu kiese sambu na kukwenda kunikana-nikana na zulu ya banti ya nkaka?’

Nsuka-nsuka, banti yonso ya nkaka tubilaka mwa-nti ya bansende nde, ‘Kwisa kuyala beto.’

Ebuna mwa-nti ya bansende tubilaka banti yina nde, ‘Kana ya kieleka beno ke tula mono mafuta sambu mono vanda ntotila na beno, beno kwisa mpi beno bumbana na nsi ya kivudi na mono. Kana ve, bika nde tiya kubasika na nti ya bansende mpi kuyoka banti ya sedre ya Libani.’

Ntangu yai, keti beno me sala mambu na masonga yonso ti na lukumu yonso na mutindu beno me tula Abimeleki ntotila? Keti beno me monisa bumbote na Yerubaale ti na bantu ya nzo na yandi? Keti beno me sadila yandi mambu na mutindu yina me fwana sambu na yandi?

Ntangu tata na mono nwanaka sambu na beno, yandi tulaka luzingu na yandi na kigonsa sambu na kugulusa beno na maboko ya Madiani.

Kansi bubu yai beno me telama sambu na kunwanisa bantu ya nzo ya tata na mono mpi beno me fwa bana na yandi, babakala 70, na zulu ya ditadi mosi. Ebuna beno me tula Abimeleki, mwana ya mpika na yandi ya nkento, ntotila ya bantwadisi ya Shekemi kaka sambu yandi kele mpangi na beno.

Ya kieleka, kana bubu yai beno ke sala mambu na masonga yonso mpi na lukumu yonso sambu na Yerubaale ti bantu ya nzo na yandi, beno vanda na kiese sambu na Abimeleki, yandi mpi kuvanda na kiese sambu na beno.

Kana ve, bika nde tiya kubasika na Abimeleki mpi kuyoka bantwadisi ya Shekemi ti ya Bete-milo, mpi bika nde tiya kubasika na bantwadisi ya Shekemi ti ya Bete-milo mpi kuyoka Abimeleki.

Ebuna Yotami tinaka mpi kwendaka kubumbana na Beere, mpi yandi zingaka kuna sambu yandi vandaka kuwa mpangi na yandi Abimeleki boma.

Abimeleki yalaka Izraele bamvula tatu.

Ebuna Nzambi bikaka nde kimbeni kukuma ngolo na kati ya Abimeleki ti bantwadisi ya Shekemi, mpi bo sadilaka Abimeleki mambu kukonda kwikama.

Yo vandaka mutindu yina sambu na kuvutula mbi na mambu ya nku yina bo salaka bana-babakala ya Yerubaale, sambu na kutula mfuka ya menga na bo na zulu ya mpangi na bo Abimeleki na mutindu yandi fwaka bo, mpi na zulu ya bantwadisi ya Shekemi na mutindu bo sadisaka yandi na kufwa bampangi na yandi.

Yo yina bantwadisi ya Shekemi tulaka bantu na kubumbana na zulu ya bangumba sambu na kusala yandi mbi, ebuna bantu yango vandaka kuyiba bima ya konso muntu yina vandaka kuluta pene-pene na bo na nzila yina. Na nima bo songaka Abimeleki diambu yango.

Ebuna Gaale mwana ya Ebedi ti bampangi na yandi sabukaka mpi kotaka na Shekemi, mpi bantwadisi ya Shekemi tulaka ntima na bo na yandi.

Bo basikaka mpi kwendaka na bilanga ebuna bo katulaka bambuma ya vinu na bilanga na bo ya vinu, bo niata-niataka yo, mpi salaka nkinsi, na nima bo kotaka na nzo ya nzambi na bo, bo diaka, bo nwaka mpi singaka Abimeleki.

Ebuna Gaale mwana ya Ebedi tubaka nde: Abimeleki kele nani, mpi Shekemi kele nani sambu beto sadila yandi? Keti yandi kele ve mwana ya Yerubaale, mpi keti Zebule kele ve mumonisi na yandi? Beno sadila bantu ya Amore, tata ya Shekemi! Kansi beto, sambu na nki beto fwete sadila yandi?

A kana bantu yai vandaka na nsi ya kiyeka na mono, mono zolaka kukatula Abimeleki na kimfumu. Ebuna yandi tubilaka Abimeleki nde: Kumisa basoda na nge mingi mpi basika.

Ntangu Zebule mfumu ya mbanza yina waka mambu yina Gaale mwana ya Ebedi tubaka, yandi waka makasi.

Yo yina yandi tindilaka Abimeleki binati-nsangu na kinsweki na kutuba nde: Tala! Gaale mwana ya Ebedi ti bampangi na yandi kele ntangu yai na Shekemi, mpi bo ke pusa mbanza na kusala nge mbi.

Yo yina kwisa na mpimpa, nge ti bantu na nge, mpi beno bumbana na nseke.

Na ntangu ntangu ta basika na suka, nge fwete telama na suka-suka mpi kunwanisa mbanza ebuna ntangu yandi ti bantu na yandi ta basika sambu na kunwanisa nge, sala yonso yina nge lenda sala sambu na kubedisa yandi.

Yo yina Abimeleki ti bantu yonso yina vandaka ti yandi telamaka na mpimpa, ebuna bo kudikabisaka na bimvuka iya mpi bumbanaka sambu na kunwanisa Shekemi.

Ntangu Gaale mwana ya Ebedi basikaka mpi telamaka na munoko ya kielo ya mbanza, Abimeleki ti bantu yina vandaka ti yandi basikaka na kisika yina bo bumbanaka.

Ntangu Gaale monaka bantu, yandi tubilaka Zebule nde: Tala! Bantu ke katuka na nsongi ya bangumba mpi ke kwisa kukulumuka. Kansi Zebule tubilaka yandi nde: Nge ke mona bizuzi ya bangumba bonso bantu.

Na nima, Gaale tubaka nde: Tala! Bantu ke katuka na kati-kati ya insi mpi ke kwisa kukulumuka, mpi kimvuka mosi ke kwisa na nzila ya nti ya nene ya Meonenimi.

Zebule vutudilaka yandi nde: Ntangu yai, wapi mambu ya nge vandaka kutudila lulendo nde, ‘Abimeleki kele nani sambu beto sadila yandi?’ Keti yai kele ve bantu yina nge buyaka? Ntangu yai basika mpi nwana ti bo.

Ebuna Gaale basikaka, yandi vandaka na ntwala ya bantwadisi ya Shekemi mpi nwanaka ti Abimeleki.

Abimeleki landaka yandi, mpi Gaale tinaka yandi, ebuna bantu mingi bwaka mpi fwaka tii na munoko ya kielo ya mbanza.

Abimeleki landaka kuzinga na Aruma, mpi Zebule kulaka Gaale ti bampangi na yandi na Shekemi.

Na kilumbu yina landaka, bantu basikaka mpi kwendaka na nseke, ebuna bo songaka yo Abimeleki.

Yo yina yandi bakaka bantu, yandi kabisaka bo na bimvuka tatu mpi bumbanaka na nseke. Ntangu yandi monaka bantu ke basika na mbanza, yandi nwanisaka bo mpi fwaka bo.

Abimeleki ti bimvuka yina vandaka ti yandi kwendaka na ntwala mpi telamaka na munoko ya kielo ya mbanza, na ntangu bimvuka zole vandaka kunwanisa bantu yonso yina vandaka na nseke, ebuna bo fwaka bo.

Abimeleki nwanisaka mbanza kilumbu yina ya mvimba mpi botulaka yo. Yandi fwaka bantu yina vandaka na kati, na nima yandi fwaka mbanza mpi kunaka mungwa kuna.

Ntangu bantwadisi yonso ya nzo-zulu ya Shekemi waka mambu yai, na mbala mosi bo kwendaka na kisika ya kubumbana ya nzo ya Ele-beriti.

Kaka na ntangu bo songaka Abimeleki nde bantwadisi yonso ya nzo-zulu ya Shekemi me vukana kisika mosi,

Abimeleki ti bantu yonso yina vandaka ti yandi tombukaka na Ngumba ya Salmoni. Abimeleki bakaka disoka na diboko na yandi, yandi zengaka lutangu ya nti, tulaka yo na zulu ya dipeka na yandi mpi tubilaka bantu yina vandaka ti yandi nde: Mambu ya beno me mona mono me sala, beno sala nswalu mpi beno sala mutindu mosi!